

ฉบับที่ 61/2558 23 กันยายน 2558

**กรมศุลกากรเปิดอาคารที่ทำการด่านศุลกากรเชียงของแห่งใหม่รับเส้นทาง R3A**

**วันนี้ (วันพุธที่ 23 กันยายน พ.ศ. 2558) เวลา 09.59 น. ดร.สมชัย สัจจพงษ์ อธิบดีกรมศุลกากร เป็นประธานในพิธีเปิดด่านศุลกากรเชียงของ พร้อมผู้บริหารกรมศุลกากร โดยมีนายศรชัย สร้อยหงส์พราย นายด่านศุลกากร ไห้การต้อนรับ ณ ด่านศุลกากรเชียงของ จังหวัดเชียงราย**

**อธิบดีกรมศุลกากร กล่าวว่า** ด่านศุลกากรเชียงของ มีหน้าที่รับผิดชอบกำกับดูแลพื้นที่ชายแดน ที่ติดต่อกับประเทศสาธารณรัฐประชาธิปไตยประชาชนลาว (แขวงบ่อแก้ว และแขวงไชยะบุรี) ซึ่งมีสภาพภูมิประเทศตามแนวชายแดนทั้งทางพื้นดิน และลำน้ำโขง ได้แก่ อำเภอเชียงของ อำเภอเวียงแก่น อำเภอขุนตาล อำเภอเทิง จังหวัดเชียงราย อำเภอเชียงคำ และ อำเภอภูซาง จังหวัดพะเยา ถึงแม้ว่าด่านศุลกากรเชียงของ จะเป็นด่านฯที่สามารถนำของเข้าและส่งของออกได้ทุกประเภท รวมทั้งสามารถส่งออกของที่ขอคืนอากรขาเข้า หรือของที่มีทัณฑ์บนทุกประเภท ตามกฎกระทรวงการคลัง ฉบับที่ 101 (พ.ศ.2537) ลงวันที่ 8 เมษายน พ.ศ.2537 แต่เนื่องจากอาคารสำนักงานด่านฯซึ่งเป็นอาคารชั้นเดียว มีพื้นที่คับแคบ และทรุดโทรม ไม่รองรับการปฏิบัติงานของเจ้าหน้าที่ และการให้บริการแก่ผู้ประกอบการที่มีมากขึ้น ประกอบกับด่านฯไม่มีลานตรวจสินค้า ไม่มีโรงพักสินค้า ไม่มีที่เก็บรักษาของกลาง รวมทั้งอุปกรณ์และเครื่องทุ่นแรงที่ช่วยในการตรวจสินค้า โดยปัจจุบันได้ขอใช้ลานเอนกประสงค์ของเทศบาลตำบลเวียง ลานจอดรถของการท่าเรือแห่งประเทศไทย และบริเวณริมถนน ซึ่งเป็นขนาด 2 ช่องจราจร รถบรรทุกขนาดใหญ่ไม่สามารถเข้าถึง และเกิดอุบัติเหตุได้ง่าย

ทั้งนี้ เพื่อรองรับปริมาณการค้าที่เพิ่มสูงขึ้น ตลอดจนการขนส่งสินค้าผ่านเส้นทาง R3A กรมศุลกากร กระทรวงการคลัง จึงได้รับอนุมัติโครงการก่อสร้างด่านศุลกากรเชียงของแห่งใหม่ และสิ่งปลูกสร้างประกอบ โดยมอบหมายให้สำนักงานโยธาธิการและผังเมือง จังหวัดเชียงราย เป็นผู้เขียนแบบ ซึ่งใช้หลักโครงสร้างสถาปัตยกรรม วิศวกรรมโยธา วิศวกรรมไฟฟ้า และระบบสาธารณูปโภค ตามมาตรฐานการออกแบบอาคารต้านทานแผ่นดินไหว (มยผ.๑๓๐๒) ของกรมโยธาธิการและผังเมือง กระทรวงมหาดไทย พ.ศ.๒๕๕๒ จึงทำให้อาคารด่านศุลกากรแห่งใหม่ และสิ่งปลูกสร้างประกอบ มีรูปทรงสวยงามแบบล้านนาประยุกต์ ภายในอาคารร่มรื่นมีสวนหย่อมให้ผ่อนคลาย หลังคาอาคารเป็นกระจกนิรภัยแบบใส แสงสว่างสามารถส่องถึงสวนหย่อมและภายในตัวอาคารได้ ทำให้ประหยัดพลังงานในการใช้ไฟฟ้าเวลากลางวัน อีกทั้ง ยังมีความพร้อมด้านระบบการปฏิบัติงานของเจ้าหน้าที่ด้วย เช่น เครื่องชั่งน้ำหนัก สถานีตรวจสอบตู้สินค้าด้วยระบบX-Ray ลานจอดรถบรรทุกสินค้าที่กว้างขวางสามารถจอดได้ถึง ๕๐ คัน และยังประกอบด้วยอาคารคลังของกลาง อาคารเอนกประสงค์ ห้องประชุมขนาด ๑๕๐ ที่นั่ง ห้องประชุมขนาด ๔๐ ที่นั่ง ระบบโทรทัศน์วงจรปิด ระบบ Video Conference พร้อมสิ่งอำนวยความสะดวกในการให้บริการแก่ผู้ประกอบการ ภายใต้พื้นที่ 25 ไร่ บริเวณทางหลวงหมายเลข 1356 สายแยกไปยังสะพานมิตรภาพแห่งที่ 4

**ด่านศุลกากรเชียงของ ในสังกัดสำนักงานศุลกากรภาคที่ 3 กรมศุลกากร กระทรวงการคลัง แห่งนี้ จึงมีความพร้อมที่จะพัฒนาการให้บริการ และการอำนวยความสะดวกแก่ผู้ประกอบการนำเข้าส่งออกสินค้า ซึ่งจะเป็นการเสริมสร้างภาพลักษณ์ที่ดีให้กับประเทศชาติ ตลอดจนเสริมสร้างมูลค่าเพิ่มให้กับการค้าชายแดนและการท่องเที่ยวของไทย ให้เป็นไปตามวัตถุประสงค์ของโครงการในการส่งเสริมและพัฒนาด้านการค้า การลงทุนของประเทศ ตามยุทธศาสตร์ของจังหวัดเชียงราย รวมถึงบรรลุพันธกิจของกรมศุลกากรในการเป็นหน่วยงานราชการต้นแบบที่ให้บริการทางศุลกากรที่ทันสมัย สะดวก รวดเร็วได้มาตรฐานโลก เพิ่มประสิทธิภาพในการควบคุมทางศุลกากร ตามวิสัยทัศน์ “ศุลกากรมาตรฐานโลก เพื่อเพิ่มความสามารถในการแข่งขันของประเทศและปกป้องสังคม”**

------------------------------------------

